钦定古今图书集成/理学汇编/字学典/第096卷 > 韦诞
## 钦定古今图书集成/理学汇编/字学典/第096卷 > 韦诞

按《魏志刘劭传》注：“韦诞，字仲将，太仆端子，有文才，善
属辞章。建安中，拜郎中，迁侍中，中书监。邯郸淳、卫觊
及诞，并善书有名。”

按《四体书势》，“韦诞师邯郸淳。太和中，诞为武都太守，
以能书留补侍中。魏氏宝器铭题，皆诞书云。”

按：《水经注》：“南宫既建，明帝令侍中京兆韦诞以古篆
书之。”

按《书断》：韦诞伏膺于张伯英，兼邯单淳之法，诸书并
善，题署尤精。明帝凌云台初成，令仲将题榜，高下异
好，宜就点正之。因致危惧，头鬓皆白。既下，以戒子孙，
无为大字楷法。袁昂云：“仲将书如龙拏虎踞，剑拔弩
张。”初，青龙中，洛阳许、邺三都宫观始就，诏令仲将大
为题署，以为永制。给御笔墨，皆不任用。因奏蔡邕，自
“矜能书，兼斯、喜之法，非纨素不妄下笔。夫欲善其事，
必利其器。若用张芝笔、左伯纸及臣墨，兼此三具，又
得臣手，然后可以逞径丈之势，方寸千言。然草迹之
妙，亚乎索靖也。”嘉平五年卒，年七十五。仲将八分、隶
书、章草、飞白入妙，小篆入能。

按《十八体书》，韦诞作“剪刀篆”，亦曰“金错书。”